Vi fortsetter vandringen mot klimarettferd

Kjære [sett inn navn på stortings-/lokalpolitiker]

Som klimapilegrim vandrer jeg i solidaritet med de som rammes av klimaendringer, og for å få våre ledere til å handle. For vi, dere og alle må handle. Nå.

**Temperaturøkning**
I 2015 ble verdens ledere enige om sterke klimamål i Paris-avtalen. De ble enige om å begrense temperaturøkningen til 2 grader, helst under 1,5 grader for å unngå de verste konsekvensene. De ble enige om at alle må kutte drastisk i sine egne utslipp, og at det må skje raskt. For å lykkes må alle land gjøre mye mer enn det de gjør i dag. Dette gjelder også Norge. Og det kan vi få til, hvis du og de andre politikerne tar ansvar.

FNs klimarapport fra 2018 viser at klimamålene Norge og resten av verden har satt seg ikke er høye nok for å forhindre 1,5 eller 2 graders oppvarming. For å nå nullutslippssamfunnet, som sikrer livsgrunnlaget til verdens mest sårbare, kreves innsats fra mannen i gata og våre ledere. Norge må gå foran og tørre å sette ambisiøse klimamål.

**Utslippene går opp**
Nordmenn er vant til å se politikere kappes om å løse klimakrisen. Ser vi derimot på de siste 30 årene - like lenge som vi med sikkerhet har visst at klimaendringene er menneskeskapt - har norske utslipp gått opp. Ikke ned, som i de fleste andre land i Europa. Det er ikke godt nok. For dagens kurs betyr katastrofe for kloden, artene og økosystemene. Som klimapilegrim tar jeg derfor beina fatt for å få våre ledere til å handle.

**Jeg går for handling**
I 2015 vandret nordmenn halvannen gang rundt jorda for en rettferdig klimaavtale i Paris. Og det fikk vi. Sammen er vi mange, og sammen kan vi forandre.

Vi lever i et rikt land med høye utslipp av klimagasser per innbygger. Dette gir oss ansvar og muligheter. I 2020 skal norske myndigheter bestemme seg for et nytt klimamål for tiåret foran oss. Norges nåværende mål på 40 prosent er ikke ambisiøst nok. Faktisk er det i samsvar med en global oppvarming på oppimot 3 grader. Ser vi behovet for kutt opp mot Norges ansvar må vi kutte minst 53 prosent av våre utslipp innen 2030.

Vi går for å gi våre ledere en tydelig beskjed: Norge må sette seg et sterkere klimamål.

Så kjære, [sett inn navn på stortings-/lokalpolitiker]

Jeg går for at Paris-avtalen skal være verdt mer enn papiret den er skrevet på. Paris var bare startstreken. Jeg går for at ledere som deg skal vise vei. Og jeg vet hvilken vei vi må ta i dette veiskillet. Vi skal dytte og heie deg frem. Bli med oss å ta det neste skrittet - på vei mot klimarettferdighet!